钦定古今图书集成/明伦汇编/官常典/第198卷 > 崔昂
## 钦定古今图书集成/明伦汇编/官常典/第198卷 > 崔昂

按《北齐书》本传：“昂字怀远，博陵安平人也。祖挺，魏幽
州刺史。昂年七岁而孤，伯父吏部尚书孝芬尝谓所
亲曰：‘此儿终当远至，是吾家千里驹也。昂性端直少
华，沈深有志略，坚实难倾动。少好章句，颇综文辞。世
宗广开幕府，引为记室参军，委以腹心之任。世宗入
辅朝政，召为开府长史。时勋将亲族宾客在都下放’”
纵，多行不轨，孙腾、司马子如之门尤剧。昂受世宗密
旨，以法绳之，未几之间，内外齐肃。迁尚书左丞，其年，
又兼度支尚书。左丞之兼尚书，近代未有，唯昂独为
冠首，朝野荣之。武定六年，甘露降于宫阙，文武官寮
同贺显阳殿。魏帝问仆射崔暹、尚书杨愔等曰：“自古
甘露之瑞，汉、魏多少，可各言往代所降之处，德化感
致所由。”次问昂，昂曰：“案《符瑞图》，王者德致于天，则甘
露降。吉凶两门，不由符瑞。故桑雉为戒，实启中兴；小
鸟孕大，未闻福感。所愿陛下虽休勿休，允答天意。”帝
为敛容曰：“朕既无德，何以当此。”齐受禅，迁散骑常侍，
兼太府卿、大司农卿。二寺所掌，世号繁剧。昂校理有
术，下无奸伪，经手历目，知无不为，朝廷叹其至公。又
奏上《横市妄费事》三百一十四条。诏下依启状速议
以闻。其年，与太子少师邢卲议定《国初礼》，仍封华阳
县男。又诏删定律令，损益礼乐，令尚书右仆射薛琡
等四十三人在领军府议定。又敕昂云：“若诸人不相
遵纳，卿可依事启闻。”昂奉敕笑曰：“正合平生之愿。”昂
素勤慎，奉敕之后，弥自警勗，部分科条，校正今古，所
增损十有七八。转廷尉卿。昂本性清严，凡见黩货辈，
疾之若仇，以是治狱文深世论，不以平恕相许。显祖
幸东山，百官预。䜩升射堂，帝召昂于御坐前，谓曰：“旧
人多出为州，我欲以台阁中相付，当用卿为令仆，勿
望刺史。卿六十外，当与卿本州，中间州不可得也。”后
九卿以上陪集东宫，帝指昂及尉瑾、司马子瑞谓太
子曰：“此是国家柱石，汝宜记之。”未几，复侍䜩金凤台。
帝历数诸人，咸有罪负，至昂曰：“崔昂直臣，魏收才士，
妇兄妺夫，俱省罪过。”天保十年，策拜仪同、燕子献，百
司陪列，昂在行中。帝特召昂至御所，曰：“历思群臣可
纲纪省闼者，惟冀卿一人。”即日除为兼右仆射。数日
后，昂因入奏事，帝谓尚书令杨愔曰：“昨不与崔昂正
者，言其太速，欲明年真之终是除正，何事早晚可除
正仆射。”明日即拜为真。杨愔少时，与昂不平，显祖崩
后，遂免昂仆射，除仪同三司。后坐事除名，卒祠部尚
书。昂有风调才识，旧立坚正刚直之名，然好探揣上

事，多委之。昂。情尚严猛，好行鞭挞，虽苦楚万端，对之
自若。前者崔暹、季舒为之亲援，后乃高德政是其中
表，常有挟恃，意色矜高，以此不为名流所服。子液嗣。